Saab 99

Saab 99 er en svensk personbil produsert av Saab i perioden 1968–1984.

SAAB 99 ble presentert 22. november 1967 på Teknorama i Stockholm, men kom først i produksjon høsten 1968 som årsmodell 1969. Saab 99 var i ti år Saabs beste modell. Prisen med femårsgaranti var opprinnelig satt till 18 000 svenske kroner (i Sverige).

SAAB 99 ble designet av Sixten Sason og linjene fra denne er synlig i alle modeller som er kommet etter. Før 1974-modellen fikk sedanmodellen selskap av en combi coupé. De første SAAB 99 hadde en 1,7-liters motor fra Triumph, samme motor som Amphicar, det var en "delt" V8 fra de større Triumph-bilene og slet med en del barnesykdommer. Motoren ble kjent for enten å gå feilfritt i hele bilens levetid eller slite med problemer med topplokkspakningen. Med basis i Triumph-motoren utviklet Saab den såkalte B-motoren på 2 liter fra og med årsmodell 1973 (med unntak av x7-versjonen, som ble produsert med Triumph-motoren til og med 1975). For modellåret 1983 ble B-motoren erstattet med H-motoren fra Saab 900.

Saab er kanskje best husket for Saab 99 Turbo, som ble lansert høsten 1977 og regnes for å være den første masseproduserte familiebilen med turbo. 

Produksjonen skjedde i tillegg til i Trollhättan også i Saabs fabrikk i Nystad, Finland og i Belgia. SAAB 99 ble en populær bil i Finland, ikke minst hos det finske politiet.

I 1978 kom Saab 900, som var basert på 99, men hadde lengre front og bakpart for å være mer kollisjonssikker. Produksjonen av Saab 99 fortsatte frem til 1984, da den ble erstattet av Saab 90, som ble produsert i årene 1985-87. Saab 90 hadde front fra Saab 99 og bakpart fra sedanmodellen av Saab 900.
Saab 90 ble kun levert med forgassermotor og uten katalysator. Saab ønsket ikke å videreutvikle modellen og produksjonen ble lagt ned i 1988 på grunn av nye utslippskrav.

Tekniske data 
Motor: (1968–71) firesylindret rekkemotor med overliggende kamaksel
 Slagvolum:	1 709 cm³
 Borr x slag:	83,5x78 mm
 Effekt:		80 hk (forgasser), 87 hk (innsprøytning)

Motor: (1970–74)	firesylindret rekkemotor med overliggende kamaksel
 Slagvolum:	1 854 cm³
 Borr x slag:	87x78 mm
 Effekt:		86-88 hk (forgasser), 95-97 hk (innsprøytning)

Motor: (1972–84)	rett firesylindret motor med overliggende kamaksel
 Slagvolum:	1 985 cm³
 Borr x slag:	90x78 mm
 Effekt:		95-100 hk (enkel forgasser), 108 hk (dobbel forgasser), 110-118 hk (innsprøyting), 145 hk (innsprøyting og turbo)

Kraftoverføring:
 Langsstilt motor foran, forhjulsdrift
 4-trinns, helsynkronisert, manuell girkasse, gulvspak (1968–84)
 5-trinns, helsynkronisert, manuell girkasse, gulvspak (1980–84)
 3-trinns automat mot pristillegg, (1970–80)

Mål:
 Lengde:		        435 – 442 cm
 Bredde:	           	168 – 169 cm
 Høyde:		        145 cm
 Akselavstand:		247 cm
 Sporvidde framme/bak:	139/140 cm

Årsmodell 
 1969:	De første bilene blir levert til kundene høsten 1968.
 1970:	Sikkerhetsbelter bak; klokke og sigarettenner blir standard. I løpet av våren 1970 introduseres firedørsvarianten samt 99E med innsprøytningsmotor og automatgir.
 1971:	Større 1,85-litersmotor på volummodellen, den mindre motoren leveres fortsatt på innstegsmodellen, forbedret bremseservo og ventilasjonssysytem, luftinntak under grillen, større sidespeil, nytt instrumentpanel.
 1972:	Økt motoreffekt; kraftigere fjæring, nye blinklys/parkeringslys, nye, støtabsorberende støtfangere, nye felger, eloppvarmet førerstol. I januar introduseres den sportsligere varianten 99 EMS, med den nye, svenskkonstruerte tolitersmotoren; stivere fjæring, lettmetallfelger, grill i svart plast, lærratt, turteller. 1972 modellen av EMS selges bare i lakkert koppermetallic.
 1973:	Volummodellen kalles nå 99L og har den svenske tolitersmotoren, halogenpærer i hovedlyktene, nye hjulkapsler; grill i svart plast.
 1974:	Kraftigere støtfangere, mer behaglige stoler med integrert hodestøtte, nytt ratt, rullebelter, forbedret varme og defroster, forbedret rustbeskyttelse. EMS får en mer elegant innredning med blant annet midtarmlene bak. I januar introduseres combi-coupén.
 1975:	Økt motoreffekt. kraftigere bremser, ny grill. I februar introduseres den doble forgassermotoren, til å begynne med kun for combi-coupén.
 1976:	Volummodellen kalles nå 99GL; bredere felger; eloppvarmet bakrute. EMS får stivere fjæring; mer direkte styring; lavprofildekk; frontspoiler. Nye, svenske utslippskrav innføres i løpet av modellåret. I løpet av våren introduseres combi-coupén i femdørsutgave, samt i en luksusvariant: 99 GLE, med innsprøytingsmotor, automatgir, servostyring, lettmetallfelger, tonede vindusruter, elbakspeil, intervallfunksjon på vindusviskerne, tåkelys, mer elegant innredning med blant annrt midtarmlene bak, ekstra dekorramme i gull i grillen.
 1977:	Større blinklys/parkeringslys med sidebaklys, større baklykter på sedanen, ny dekor på støtfangerne; nytt ratt.
 1978:	Varsellys; ny girspak. EMS og GLE levers nå med combi-coupé-karosseri. Den store nyheten: Turbo, lettmetallfelger; takluke; spoiler framme og bak; mer påkostet innredning med blant annet en turbomåler oppe til venstre på instrumentpanelet. 1978-modell Turbo selges kun som 3-dørs combi-coupé; GLE kun som  5-dørs combi coupé, siste produksjonsår for 99GLE.
 1979:	Etter introduksjon av Saab 900 droppes blant annet combi-coupé-karosseriet og innsprøytningsmotoren. Turboen selges nå med todørsvarianten, siste år for EMS.
 1980:	5 trinns girkasse som tilvalg, nye støtfangere, sidelistene flyttes ned  på sidene, nye stoler med justerbare nakkestøtter, siste året med turbomotor.
 1981:	Modifisert frampart; ratt fra SAAB 900, mer behaglig baksete, nye rullebelter. 99GLi produseres kun dette året; innsprøytningsmotor på 118 hk og sidespeil med varme.
 1982:	Justerbare sidespeil innenfra, nye sidelister, nye felger, dekorrammen i grillen fra EMS/GLE blir standard.
 1983:	Den nye H-motoren fra SAAB 900 innføres, ny grill, bredere felger, tåkebaklys, ny gulvkonsoll, turteller med økonomimakering på 5-girsmodellen, ny, bredere dekorlist på støtfangerne. Kun enkel forgassermotor tilgjengelig.
 1984:	Stolsetene senkes for bedre takhøyde. Som 1985-modell erstattes SAAB 99 av SAAB 90.

Totalt ble det produsert 588 643 SAAB 99.

Modellbetegnelser 
E: introdusert 1970 (tilgjengelig på bestilling, ikke fra butikk). Opprinnelig bare tilgjengelig i en to-dørs versjon. 99E hadde den 1750 cc forskyvning Triumph-motoren med Bosch Type-L Jetronic innsprøytning i stedet for de vanlige Zenith-Stromberg-forgasserne, noe som ga 87 hestekrefter (i motsetning til 81 hk med forgassermotoren). Drivstofforbruket var 7,8 l / 100 km ved 105-110 km/t

EMS: sportsligere modell introdusert 1972, opprinnelig bare tilgjengelig i en to-dørs versjon; også tilgjengelig som tredørs kombikupé fra 1974 (1978 i USA). Den hadde en stivere fjæring og ble solgt i gult eller kobber korall metallic lakk i '73, Sterling sølv eller Sunset oransje i '74, sort eller Sterling sølv i '75 og '76, svart, Sterling sølv, eller Cardinal rødt i ' 77, og Sterling sølv eller Cardinal rødt i '78. EMS ble utstyrt med Saabs egen 1985cc motor allerede i 1972 (et år før standardmodellen) med elektronisk innsprøytning, noe som ga 110 HK (81 kW, 108 hk) og en toppfart på 170 km/t. Modellen hadde også mer sportslig interiør, fotballfelger, teppebelagt bagasjerom, samt spoiler på enkelte modellår. Modellen hadde en svart grill fra 1972, noe som først kom på øvrige modeller året etterpå.

SSE: Selges i USA for å tilfredsstille etterspørselen, mens EMS ennå ikke var tilgjengelig der. SSE hadde svart eller brunlig valnøtt vinyltak, Borgwarner automatgir og en 1,85 L Triumph motor.

X7: den enkleste og billigste modell, kun solgt i Norge, Sverige og Danmark i 1973 og 1974. Utstyrsnivået var som på 99L, bortsett fra at den hadde støtfangere i krom og samme seter som Saab 95/96, bare uten varme, samt at den ikke hadde klokke, sigarettenner, kromlister rundt vinduene, hanskerom, el-bakrute, radio eller lykteviskere. I stedet for varmluft på bakruta hadde den varmekabler. Motoren var en Triumph-motor på 1,8 liter. 

L:. En budsjettmodell introdusert i 1973, som kun ble levert som todørs sedan. Opprinnelig levert med 1,85 l Triumph-motor, mens alle andre modeller bortsett fra X7 var utstyrt med den 2-liters B-motoren fra Saab. Fra 1975 ble også 99L levert med 2.0 l B-motor. 

GL: Grand Luxe.

GLE: Grand Luxe Elegant / Extra, som ble introdusert i 1976. Toppmodellen, som var utstyrt med bensininnsprøytning, servostyring og automatgir.

GLS: Grand Luxe Super. Det var den samme som en GL, men med to forgassere i stedet for én. Den hadde 110 HK (81 kW, 110 hk) sammenlignet med 100 HK (74 kW, 99 hk) på GL.

Turbo: introdusert i slutten av 1977. Den mest motorsterke og sportslige modellen, utstyrt med 2.0 l B-motor med turbo og innsprøytning. Effekt 145 hk, toppfart 197 km/t. 1978-modellen var kun tilgjengelig som kombikupé, mens 1979- og 1980-modellene kun ble levert som sedan. 

Turbo S: spesialmodell av Turbo-utgaven med vanninnsprøytning, kun produsert i 1978 i litt over 100 eksemplarer i kardinalrød lakkering. 

Finlandia: Svært sjelden limousinversjon av Saab 99 GLE kombikupé med en 25 centimeter lengre akselavstand ble introdusert i 1977 av Valmet i Nystad, Finland og ble kalt "Finlandia". Den ble bare solgt i Finland. Det første modellåret hadde en kort forlengelse mellom for- og bakdører. I 1978 var akselavstanden 20 centimeter lengre enn i standardmodellen og alle dører ble strukket med 10 cm. To sene 99 Finlandias ble utstyrt med turboladede motorer på fabrikken. Tradisjonen fortsatte med Saab 900 Finlandia i 1979, heller ikke den ble solgt i store antall.

Petro: Produsert 1979-1981 i Nystad og bare solgt i Finland, designet for å kjøre på enten bensin eller parafin.

Bilsport 

Saab 99 ble Saabs siste rallybil, først som EMS og senere som Turbo. Stig Blomqvist vant Rally Sverige i 1977 med en 99 EMS og i 1979 med en 99 Turbo. I 1980 kom Blomqvist også på andreplass i Rally Sverige, denne gang også med en turbo. Til tross for gode resultater valgte Saab å trekke seg fra rally i 1980, med den begrunnelse at deres produksjonsbaserte biler ikke lenger kunne konkurrere mot sportsbiler som Lancia Stratos. Til tross for nedleggelsen av Saabs fabrikkteam, deltok Per Eklund i Rally Sverige i 1982 med en privat 99 Turbo sponset av Clarion, og kom på fjerdeplass.

Saab 99 er den dag i dag fortsatt svært populær i bilcross, bl.a. på grunn av lave priser, solid karosseri og motor med høyt potensial for trimming, og bredden som gjør det vanskelig å velte bilen. Bilen har også vært populær i rallycross.

Referanser

Litteratur 
 Saab – bilarna de första 40 åren, Björn-Eric Lindh, 1987. ISBN 91-86442-30-9
 Händelser man minns – en krönika 1920–1969, Harald Schiller 1970

Eksterne lenker 
 

 Svenska Saabklubben (Saab 92 tom Saab 900)
 SAAB 99-klubben 
 Östgöta Saabklubb

99
Bilmodeller introdusert i 1967
1967 i Sverige